Ηλιακή έκλειψη της 11ης Αυγούστου 1999

Μια ολική έκλειψη ηλίου έγινε στις 11 Αυγούστου 1999 με μέγεθος έκλειψης 1,029. Μια ηλιακή έκλειψη συμβαίνει όταν η Σελήνη περάσει ανάμεσα από τη Γη και τον Ήλιο, αποκρύπτοντας έτσι ολικώς ή εν μέρει τον ηλιακό δίσκο για έναν παρατηρητή στη Γη. Μια ολική έκλειψη ηλίου συμβαίνει όταν η φαινόμενη διάμετρος της Σελήνης είναι μεγαλύτερη από αυτή του Ήλιου, με αποτέλεσμα η Σελήνη να εμποδίζει κάθε άμεσο ηλιακό φως και να μετατρέπει την ημέρα σε σκοτάδι. Η ολικότητα παρατηρείται σε μία λωρίδα κατά μήκος της επιφάνειας της Γης, ενώ σε μια γύρω περιοχή με χιλιάδες χιλιόμετρα πλάτος η έκλειψη είναι ορατή ως μερική. Η ολική έκλειψη ξεκίνησε στον Ατλαντικό Ωκεανό και, πριν από το μεσημέρι, είχε γίνει ορατή από το νότιο Ηνωμένο Βασίλειο, τη βόρεια Γαλλία, το Βέλγιο, Λουξεμβούργο, τη νότια Γερμανία, την Αυστρία, τη Σλοβενία, την Κροατία, την Ουγγαρία και τη βόρεια Σερβία (Βοϊβοντίνα). Το μέγιστο της έκλειψης σημειώθηκε στις 11:03 UTC στο σημείο με συντεταγμένες  στη Ρουμανία (δίπλα σε μια πόλη που ονομάζεται Ocnele Mari κοντά στο Ρίμνικου Βίλτσεα). Στη συνέχεια η ολικότητα έγινε ορατή στη Βουλγαρία, στη Μαύρη Θάλασσα, στην Τουρκία, στη βορειοανατολική Συρία, στο βόρειο Ιράκ, στο Ιράν, στο νότιο Πακιστάν και στο Srikakulam της Ινδίας. Τελευταία περιοχή όπου έγινε ορατή αυτή η ολική έκλειψη ήταν ο κόλπος της Βεγγάλης στο ηλιοβασίλεμα.

Ήταν η πρώτη ολική έκλειψη που ήταν ορατή από την Ευρώπη από τις 22 Ιουλίου 1990 και η πρώτη ολική έκλειψη ηλίου στο Ηνωμένο Βασίλειο από τις 29 Ιουνίου 1927.

Παρατηρήσεις 

Λόγω της μεγάλης πληθυσμιακής πυκνότητας στην ευρωπαϊκή ήπειρο, η συγκεκριμένη ολική έκλειψη ήταν μία από τις πιο μαζικά παρατηρημένες εκλείψεις στην ανθρώπινη ιστορία. Αν και σε ορισμένες περιοχές στο "μονοπάτι" της ολικότητας (κυρίως στη Δυτική Ευρώπη) οι δυσμενείς καιρικές συνθήκες δυσκόλεψαν την παρατήρησή της.

 Το BBC έκανε μετάδοση από το δυτικό άκρο της Κορνουάλης (από το St Ives έως τη Lizard), μιας και εκεί θα ήταν το πρώτο σημείο στην Ευρώπη που θα λάμβανε χώρα η ολική έκλειψη. Ωστόσο, λίγο πριν την ολική έκλειψη τα σύννεφα δεν επέτρεψαν την παρατήρησή της με εξαίρεση το Goonhilly στη χερσόνησο Lizard, ένα από τα λίγα μέρη στην Κορνουάλη, όπου τα σύννεφα δεν εμπόδισαν την παρακολούθηση της ολικής έκλειψης. Στο Goonhilly, όμως, το BBC δεν είχε συνεργείο για live μετάδοση.
 Ορισμένα από τις καλύτερα σημεία για παρατήρηση της έκλειψης ήταν στην Μάγχη, όπου πολλά πλοία σταμάτησαν στο μέσο του πορθμού για να καλύτερη παρατήρηση του φαινομένου. Εκατοντάδες άτομα συγκεντρώθηκαν και στο νησί Άλντερνεϊ, ενώ στο Perranporth η εκτεταμένη νέφωση διαλύθηκε λίγο πριν την ολική φάση της έκλειψης, επιτρέποντας σε πλήθος κόσμου να παρακολουθήσουν το γεγονός.
 Στο αεροδρόμιο του Soissons της Γαλλίας, όπου είχαν συγκεντρωθεί δεκάδες χιλιάδες άνθρωποι, η ολική έκλειψη δεν ήταν ορατή λόγω των πυκνών νεφώσεων οι οποίες διαλύθηκαν λίγα λεπτά μετά την έκλειψη.
 Αντίθετα, οι νεφώσεις στην Αμιένη της Γαλλίας, διαλύθηκαν μόλις λίγα λεπτά πριν ξεκινήσει η έκλειψη.
 Το Exploratorium του Σαν Φρανσίσκο παρουσίασε ζωντανή εκπομπή από μια πολυσύχναστη πλατεία της Αμάσειας στην Τουρκία.
 Το Doordarshan, το εθνικό τηλεοπτικό κανάλι της Ινδίας, μετέδωσε ζωντανή εικόνα από το Srikakulam.
 Ένα διθέσιο αεροσκάφος MiG-21 της βουλγαρικής αεροπορίας, χρησιμοποιήθηκε από τη Βουλγαρική Ακαδημία Επιστημών για τη μελέτη του αστρικού στέμματος. Το MiG-21, πετώντας σε ταχύτητα 1600-1700 χλμ/ώρα (Μαχ = 1,4-1,5) σε υψόμετρο 13.000 μέτρων, ήταν σε θέση να παραμείνει στη σκιά της Σελήνης για 6 λεπτά. Ο φωτογράφος, πιλότος της πολεμικής αεροπορίας, χρησιμοποίησε δύο φωτογραφικές μηχανές φιλμ, και οι δύο εξοπλισμένες με δύο φακούς 200 mm και φίλτρα υπέρυθρης ακτινοβολίας, καθώς και μία βιντεοκάμερα Digital8.
 Ο πιο δημοφιλής τουριστικός προορισμός της Ουγγαρίας, η λίμνη Μπάλατον και η γύρω περιοχή, βρέθηκαν στο μονοπάτι της ολικότητας, κεντρίζοντας το ενδιαφέρον χιλιάδων επισκεπτών. Ο αυτοκινητόδρομος που οδηγούσε εκεί ήταν μποτιλιαρισμένος, με αποτέλεσμα πολλοί άνθρωποι να μην φτάσουν στη λίμνη και να παρακολουθήσουν την έκλειψη στον αυτοκινητόδρομο.
 Ένας γαλλικό και δύο βρετανικά υπερηχητικά αεροσκάφη Κονκόρντ ακολούθησαν την ολική έκλειψη από αέρος, ενώ στα αεροσκάφη είχαν επιβιβαστεί τουρίστες. 
 Η Ραδιοτηλεόραση της Σερβίας, προέτρεψε τους ανθρώπους να παραμείνουν σε εσωτερικό χώρο, επικαλούμενοι κινδύνους για τη δημόσια υγεία. Αυτό προκάλεσε την πλήρη ερήμωση των δρόμων όλων των πόλεων, και των χωριών της Σερβίας κατά τη διάρκεια της έκλειψης, ενώ πολλοί επέλεξαν να την παρακολουθήσουν στην τηλεόραση.

Στην Ελλάδα 
Οι πολύ καλές καιρικές συνθήκες βοήθησαν στην παρατήρηση του φαινομένου στην Ελλάδα. Στην Ορεστιάδα, η Σελήνη κάλυψε περίπου το 94% του ηλιακού δίσκου. Όμοια ή μεγαλύτερη κάλυψη του ηλιακού δίσκου, είχε να συμβεί σε ελληνικό έδαφος από το 1966. Στην υπόλοιπη χώρα καλύφθηκε το 68-93% του ηλιακού δίσκου. Η ΕΡΤ μετέδωσε live την έκλειψη τόσο στον ελλαδικό όσο και στον ευρωπαϊκό χώρο μέσω της EBU.

Φωτογραφίες

Εικόνες

Δείτε επίσης 
Κατάλογος ηλιακών εκλείψεων ορατών από την Ελλάδα

Παραπομπές 

19990811